stanford-oval/wikipedia huggingface dataset:
אלקטריאון וירלס
פעילות עסקית

בשנת 2013 הקימו ג'ני כהן דרפלר כיו"ר, אורן עזר כמנכ"ל וחנן רומבק כמדען ראשי את חברת אלקטריק רואד בע"מ, לפיתוח טכנולוגיה לטעינה אלחוטית של כלי רכב. חברה זו שולבה בשנת 2018 בשלד בורסאי, שבמרץ 2018 שינה את שמו לשמה הנוכחי של החברה, אלקטריאון וירלס בע"מ. לחברה מספר חברות בנות לפעילות בארצות שונות.
בשלב ראשון החברה מתמקדת בטעינה בחנייה ובנסיעה איטית של ציי רכב מסחריים, כגון מפעילי תחבורה ציבורית, חברות משלוחים, אספקה ותובלה ושירותי מוניות עירוניים. בשלב שני החברה שואפת להציע טעינה בנסיעה לכל משתמשי כלי הרכב החשמליים.
ההכנסות והמימון של אלקטריאון נובעים בעיקר מגיוסי הון ומענקים ממשלתיים והיא מקדמת חקיקה למענקים באמצעות חברות לובינג. החברה קיבלה שלושה מענקים של רשות החדשנות בישראל בסכום כולל של מעל 13 מיליון ש"ח, מענק של משרד האנרגיה עד לסכום של 1.5 מיליון ש"ח, מענק של ממשלת שוודיה בסכום 91 מיליון קרונה או כ-35 מיליון ש"ח בעת אישור המענק, ומענקים נוספים. בארצות הברית, אלקטריאון שכרה את שירותיהן של חברות לובינג כדי לקבל תקציבים ממשלתיים, ביניהן הלוביסט קורי ג'ונסון, וחברת הלובינג LSN Partners. ארגוני מחקר וקידום טעינה אלחוטית בארצות הברית כמו ASPIRE (לשעבר SELECT) ו-CALSTART, שבהן חברה אלקטריאון, מקדמים בעזרת חברת הקונגרס היילי סטיבנס חקיקה למענקים ממשלתיים לטעינה אלחוטית שאותם אלקטריאון מצפה לקבל.
פעילות עסקית > הערכות עלות

לפי הערכה של מנכ"ל אלקטריאון משנת 2020, עבור פרויקט של 100 ק"מ כביש העלות של התשתית לשני כיוונים היא כ-200 עד 250 מיליון דולר, או כ-2 עד 2.5 מיליון דולר לקילומטר, ללא פירוט של אחוזי הכיסוי של הכביש בתשתית. על פי הערכת מנכ"ל אלקטריאון משנת 2024, עבור פרויקט של 10,000 ק"מ העלות לאלקטריאון תהיה 2 עד 3 מיליון דולר לק"מ. העלות ללקוח בפרויקט של 30 ק"מ כביש, מתוכו 70% יהיה מכוסה בתשתית של אלקטריאון, היא 180 מיליון דולר, כ-8.6 מיליון דולר לק"מ כיסוי בתשתית עבור הלקוח.
על פי פירוט עלויות שנתנה אלקטריאון ב-2021, עלות 200 מטר תשתית (ללא התקנה) היא 770 אלף פאונד (כ-3.4 מיליון ש"ח בשער החליפין הממוצע ב-2021), 18 אלף פאונד לשנה עבור תפעול, 258 אלף פאונד לעבודות הכביש והרחבת רשת החשמל בעת ההתקנה, 130 אלף פאונד התקנה של מקלטים על שני רכבים, ועוד 300 אלף פאונד עבור איסוף מידע וכתיבת המחקר על הפרויקט, סה"כ כ-1.5 מיליון פאונד. ללא עלויות התפעול, המקלטים, המחקר, והתחזוקה, עלות התשתית וההתקנה בלבד היא כמיליון פאונד ל-200 מטר תשתית או 5 מיליון פאונד לק"מ תשתית.
בשנת 2024 אלקטריאון העריכה כי בפרויקט במישיגן עלות התקנת שלוש עמדות טעינה ומקלטים לשני רכבים היא כ-350 אלף דולר, או כ-120 אלף דולר לעמדת טעינה ומקלט.
פעילות עסקית > הערכות עלות > מחקרי היתכנות כלכלית

| שנת סיום | גוף | מסקנה |
| --- | --- | --- |
| 2021 | אוניברסיטת קובנטרי | אין היתכנות כלכלית |
| 2024 | מִנהל התחבורה של שוודיה | אין היתכנות כלכלית |
| 2025 | משרד התחבורה של מישיגן |  |
| 2026 | משרד התחבורה של ישראל |  |
| 2027 | ממשלת צרפת |  |
במסגרת מחקר DynaCoV של אוניברסיטת קובנטרי בשיתוף אלקטריאון, נמצא שטעינה אלחוטית יקרה פי 3 עד פי 10 מטעינה בהולכה, דורשת עבודות תשתית מרובות, ואינה בעלת היתכנות כלכלית.
אלקטריאון השתתפו במכרז של מִנהל התחבורה השוודי (Trafikverket) להקמת כביש חשמלי באורך 21 ק"מ מסגרת פרויקט הכבישים החשמליים של שוודיה. המכרז בוטל עקב הצעות מחיר גבוהות מהתקציב של הפרויקט. הדו"ח הסופי של הפרויקט מצא שהערכת החסר של העלויות בזמן הפרויקט נבעה מהסתמכות על הערכות המחיר של הספקים, והעלויות הראליות הן כפולות או יותר. הדו"ח מצא שרשת כבישים חשמליים לאומית בשוודיה לא תהיה משתלמת כלכלית אלא אם תוקם כחלק מרשת כלל-אירופאית. המִנהל המליץ לא להקים רשת כבישים חשמליים לאומית.
משרד התחבורה של מישיגן בוחן את הבטיחות, הסטנדרטיזציה הטכנולוגית, וההיתכנות הכלכלית של הטכנולוגיה של אלקטריאון בפרויקט שצפוי להסתיים בשנת 2025.
משרד התחבורה בישראל בוחן את ההיבטים הלוגיסטיים, האנרגטיים והתפעוליים של הטכנולוגיה של אלקטריאון במסגרת פיילוט של המטרונית שצפוי להסתיים בשנת 2026 או 2028.
דו"ח על כבישים חשמליים שהוכן עבור משרד התחבורה של צרפת מצא שטעינה אלחוטית היא חלשה ויקרה בהשוואה לטכנולוגיות האחרות. נציג של ונסי (VINCI), השותפה שמתקינה את התשתית של אלקטריאון בפרויקט בצרפת, אמר ב-2023 כי עלות התקנת כביש חשמלי אלחוטי היא 4–5 מיליון יורו לקילומטר. משרדי הממשלה של צרפת עורכים פיילוטים למספר טכנולוגיות כבישים חשמליים, ביניהן הטכנולוגיה של אלקטריאון, אשר תיבדק בין היתר מבחינת עלויות.
פרויקטים ניסיוניים והדגמות > כבישים חשמליים

| שנים | מיקום | שימוש |
| --- | --- | --- |
| 2016- | פרסיץ, ת"א | בדיקת השפעות התשתית על פני הכביש |
| 2020-2022 | גוטלנד, שוודיה | השוואת מתחרים מבחינת הספק, עלויות, ועוד |
| 2021-2022 | מסוף אוניברסטת ת"א | הדגמת טעינת אוטובוס |
| 2022-2023 | גוטלנד, שוודיה | פיתוח מקלטים 30kW למשאית |
| 2022-2024 | נילנד, שוודיה | בדיקת נזקי אקלים לפני השטח של הכביש |
| 2022- | מתחם ASPIRE, יוטה | הדגמה |
| 2022-2023 | מתחם EnBW, גרמניה | הדגמת טעינת אוטובוס |
| 2022-2024 | מתחם ברבמי, איטליה | הדגמת טעינת רכב פרטי |
| 2023- | קרלסרוהה, גרמניה | הארכת המסלול של EnBW על כביש ציבורי |
| 2023-2024 | בלינגן, גרמניה | בדיקת טעינת אוטובוס |
| 2023-2025 | צפון בוואריה | פיתוח סטנדרט לשיטת התקנה בכבישים |
| 2023-2027 | A10, צרפת | השוואה לטעינה במסילה (אנ') |
| 2023-2025 | דטרויט, מישיגן | בדיקת בטיחות וכלכליות, סטנדרטיזציה |
| 2024-2025 | טרנדלג, נורווגיה | בדיקת זליגת קרינה, הספק, ועוד |
| 2024-2025 | רואן, צרפת | בדיקת טעינת אוטובוס |
| 2024-2026 | רשות הנמלים, יוטה | בדיקת טעינת משאיות |
| 2024-2028 | מתחם SITEC, ג'ינאן | הדגמת טעינת אוטובוס |
| 2024- | מתחם Strabag, הסן | שיפור תהליך ההתקנה |
| 2024- | מתחם DENSO, יפן | הדגמה |
| 2024- | קובנטרי, אנגליה | בדיקת היתכנות כלכלית |
| 2025-2026 | המטרונית | בדיקת היתכנות כלכלית ותפעולית |
| 2028- | קמפוס UCLA | הדגמת טעינת אוטובוסים |
פרויקטים ניסיוניים והדגמות > כבישים חשמליים > ישראל

אלקטריאון בשנת 2016 (אז נקראה "אלקטרואד") בשיתוף פעולה עם עיריית תל אביב הטמינה תשתית ברחוב פרסיץ כדי לבדוק את השפעת התשתית על הכביש לאורך זמן. בתחילת 2021 החלה החברה בפיילוט לקו אוטובוס המחבר את תחנת הרכבת תל אביב – אוניברסיטה עם אוניברסיטת תל אביב. אוטובוס חשמלי של חברת "דן" הוטען בעזרת התשתית של אלקטריאון בפיילוט קצוב לשנה, שסובסד על ידי רשות החדשנות בכ-7 מיליון ש"ח. על אף שהפרויקט תוכנן לכלול כביש חשמלי באורך 600 מטר במסלול נסיעה של 2 ק"מ לבסוף הטעינה נעשתה בחנייה במסוף בלבד. בתחילת 2022 הסתיים השימוש באוטובוס בתל אביב והוא הועבר אל מסלול הניסויים של אלקטריאון בבית ינאי.
המטרונית החלה בשיתוף פעולה עם אלקטריאון בשנת 2024 לתקופת ניסיון של 12 חודשים בהם יותקנו 16 פסים של 100 מטר עם תשתית הטעינה האלחוטית בנסיעה של אלקטריאון, וארבע עמדות טעינה בחניה. מקלטי הטעינה האלחוטית יותקנו על חמישה אוטובוסים, וייבדקו בפיילוט היבטים כלכליים ותפעוליים. לאחר תקופת הפעלה של 12 חודשים יוכל הפרויקט להמשיך לשנתיים נוספות. הפרויקט מומן על ידי משרד התחבורה ב-15.8 מיליון ש"ח.
פרויקטים ניסיוניים והדגמות > כבישים חשמליים > שוודיה

בתחילת 2020 אלקטריאון החלה בפיילוט על כביש ציבורי באי השוודי גוטלנד שבים הבלטי למשך שנתיים. מטרת פרויקט הכבישים החשמליים (אנ') הייתה איסוף מידע והשוואה בין טכנולוגיות שונות של כביש חשמלי בנוגע להשפעות סביבתיות, הספק חשמלי, תפעול, תחזוקה, עלות, ועוד. הפיילוט הוארך בשנת 2022 כדי לבחון דור חדש של מקלטים לבקשת אלקטריאון. תשתית נוספת הוטמנה בסתיו 2022 באזור צפוני יותר בשוודיה כדי לבדוק למשך שנתיים את השפעתה על נזקי אקלים לפני השטח של הכביש. אלקטריאון השתתפו במכרז לכביש חשמלי קבוע שאינו ניסיוני, אבל המכרז בוטל עקב הצעות מחיר גבוהות מהתקציב של הפרויקט. בסיום הפרויקט, מִנהל התחבורה השוודי המליץ לא להקים רשת כבישים חשמליים לאומית.
פרויקטים ניסיוניים והדגמות > כבישים חשמליים > גרמניה

אלקטריאון חתמה ב-2020 על מזכר הבנות לשיתוף פעולה בשלושה פרויקטים להדגמת כביש חשמלי בגרמניה עם חברת EnBW. בשנת 2022 הותקנו בקרלסרוהה, גרמניה שתי עמדות הטענה ו-100 מטרים של כביש חשמלי בתוך מתחם פרטי של חברת EnBW במסלול באורך 400 מטר. המסלול צפוי להיות מוארך לקילומטר סמוך למתחם EnBW לאחר ספטמבר 2023. עלות התשתית ושתי עמדות ההטענה האלחוטיות נאמדת על ידי החברה בסכום של עד 3.2 מיליון אירו. באזור צפון בוואריה, אלקטריאון תפרוש תשתית לאורך קילומטר על כביש מהיר לצורך פיתוח סטנדרט להתקנת מערכות של העברת אנרגיה באינדוקציה (אנ') בכבישים. הפרויקט צפוי להסתיים בשנת 2025, והוא מומן על ידי משרד הכלכלה של גרמניה בסך 7.5 מיליון אירו. חברת שטרבג (אנ') הטמינה רצועה של 23 סלילים של אלקטריאון (כ-38 מטר) במתחם החברה במדינת הסן, גרמניה, על מנת להתנסות בתהליך ההתקנה של התשתית ולשפר אותו. עלות הפרויקט כמיליון אירו, מחצית סובסדה על ידי משרד הכלכלה של הסן.
במסגרת פרויקט ELINA בשיתוף EnWB, אלקטריאון, עיריית בלינגן ומשרד הכלכלה והאקלים של גרמניה, בשנת 2023 הותקנו 200 מטרים תשתית של אלקטריאון על מנת לטעון אוטובוס חשמלי בנסיעה. המקלטים על גבי האוטובוס קיבלו 64.3% מתוך ההספק החשמלי ששודר מהסלילים בכביש. התקנת התשתית הייתה מסובכת ויקרה, והתשתית של אלקטריאון חסמה גישה לכל התשתיות מתחתיה.
פרויקטים ניסיוניים והדגמות > כבישים חשמליים > צרפת

אלקטריאון משתתפת בפרויקט של ממשלת צרפת לבדיקת כבישים חשמליים שהחל בשנת 2023. במסגרת הפרויקט יותקנו תשתיות של טעינה אלחוטית וטעינה במסילה על הכביש המהיר A10 סמוך לפריז וייבדקו עד שנת 2027. דו"ח על כבישים חשמליים שהוכן עבור משרד התחבורה של צרפת מצא שטעינה אלחוטית היא חלשה ויקרה בהשוואה לטכנולוגיות האחרות. מסקנות במסגרת המחקר עבור הפיילוט פורסמו בשנת 2024. נמצא שהשיטה שאלקטריאון השתמשה בה באופן סטנדרטי להטמנת רצועות הסלילים גורמת למעוותים קריטיים בפני השטח של הכביש, והוצעו חלופות לחומרי הבנייה בהטמנה בכביש ולחומר ממנו עשויה מעטפת הסלילים. תוך כדי הפרויקט אלקטריאון שיפרה את הטכנולוגיה, והיא צפויה להיבחן בהמשך הפרויקט. על פי נציג חברת ונסי (VINCI), השותפה שמתקינה את התשתית של אלקטריאון בפרויקט בצרפת, עלות התקנת קילומטר של כביש חשמלי אלחוטי היא 4 עד 5 מיליון יורו לקילומטר. עלות הפרויקט היא 26 מיליון אירו. עבודות להטמנת התשתית לאורך 1.5 קילומטר של הכביש A10 החלו בדצמבר 2024. הנתיבים שתחתם תוטמן התשתית יהיו סגורים לתנועה למשך 15 שבועות. באפריל 2025 ייסע עליהם בפעם הראשונה אבטיפוס שיוכל לקבל אנרגיה מהתשתית שהוטמנה מתחת לכביש.
עיריית רואן התקינה בשנת 2024 100 מטר תשתית של אלקטריאון לצורך בדיקת השפעת התשתית על פני הכביש ובדיקת טעינת אוטובוס בנסיעה. הפרויקט התחיל במחצית השנייה של 2024 ומתוכנן להסתיים עם הגשת דו"ח על הפרויקט, שיישאר חסוי למשך 10 שנים. עלות הפרויקט מוערכת ב-547,000 אירו, אשר מתוכם העירייה הוציאה 200,000 אירו לצורך עבודות הכביש, וכל הוצאה נוספת תכוסה על ידי החברות המשתתפות בפרויקט. הפרויקט צפוי להסתיים בשנת 2025.
פרויקטים ניסיוניים והדגמות > כבישים חשמליים > מדינות נוספות באירופה

ליד העיר ברשה באיטליה ב-2022 נפרשה לצורך הדגמה תשתית של אלקטריאון לאורך קילומטר במסלול ניסויים מעגלי של חברת ברבמי. ההדגמה צפויה להסתיים בשנת 2024.
תשתית באורך 80 מטר נפרשה על ידי אלקטריאון עבור פיילוט סמוך לעיר טרונדהיים במחוז טרנדלג בנורווגיה. עלות חלקה של אלקטריאון בפרויקט 2.8 מיליון ש"ח ועלות הפרויקט כולו היא 22.4 מיליון קרונה נורווגית (כ-8 מיליון ש"ח בעת הקמת הפרויקט ב-2024). הפרויקט יפעל מאוגוסט 2024 עד סוף 2025, בתחילה עם האוטובוס מהפיילוט בשוודיה שהובא לנורווגיה, ולאחר-מכן עם שני אוטובוסים חדשים. הפרויקט יבדוק את היעילות, הבטיחות, ההספק החשמלי, העמידות בתנאי מזג האוויר, וזליגת קרינה מהתשתית.
מחקר DynaCoV של אוניברסיטת קובנטרי במימון חברת החשמל NGED ואלקטריאון יבצע הדגמה של תשתית של אלקטריאון בשנת 2024. ההדגמה אמורה לסיים את המחקר שבוצע ב-2021 במימון חברת החשמל WPD שבו נמצא שעלות טעינה אלחוטית יקרה פי 3 עד פי 10 מטעינה בהולכה, דורשת עבודות תשתית מרובות, ואינה בעלת היתכנות כלכלית. על פי הערכת המחקר, אלקטריאון תסבסד את ההדגמה בכ-788 אלף פאונד.
פרויקטים ניסיוניים והדגמות > כבישים חשמליים > אמריקה

ביוטה, ארצות הברית, נפרשו 50 מטרים במסלול ניסויים של שותפות ASPIRE לקידום כבישים חשמליים בארצות הברית. לצד התשתית של אלקטריאון נפרשו גם כבישים חשמליים של שותפות נוספות ב-ASPIRE, ביניהן ENRX, מגמנט, אוניברסיטת פרדו, ועמדות הטענה אלחוטיות של אוניברסיטת אוקלנד וחברת פלקון.
במסגרת תוכנית מחקר של ASPIRE בשיתוף רשות הנמלים של יוטה, בשנת 2024 ייפרשו על 1.6 ק"מ כביש כ-400 מטרים של תשתית טעינה בנסיעה של אלקטריאון במתחם של רשות הנמלים לצורך בדיקת אפשרות של טעינת משאיות של מתחם הרכבת.
בדטרויט, מישיגן, נפרש כביש חשמלי לאורך מייל על כביש ציבורי לצורך בדיקת בטיחות, כלכליות, ופיתוח סטנדרט פתוח למערכת. הפרויקט מתוכנן להסתיים בשנת 2025. עלות הפרויקט לפחות 5.7 מיליון דולר במימון 3.8 מיליון דולר על ידי אלקטריאון ועוד 1.9 מיליון דולר על ידי מישיגן, כשכל עלויות נוספות יושאו על אלקטריאון. המקלט של אלקטריאון הצליח להעביר עד 19 קילו-ואט לרגע קצר, ונע סביב 16 קילו-ואט בנסיעה במהירות 14 קמ"ש. מתוך מסלול של מייל רק רבע מייל מצויד בתשתית של אלקטריאון, בדומה לפרויקטים בשוודיה, גרמניה, יוטה, ואחרים שבהם רק רבע מאורך המסלול צויד בסלילי הטענה.
אלקטריאון הייתה עד מרץ 2023 במגעים עם מדינת פלורידה בנוגע לפיילוט של כביש חשמלי בין מחוזות פלורידה אורנג' ולֶייק לאורך מייל על כביש אגרה. במאי 2023 הוכרז כי הפרויקט יוקם על ידי ENRX (לשעבר Evolgy-IPT) עם כביש חשמלי בהספק 200 קילו-ואט עם טכנולוגיית מסילה אינדוקטיבית.
אוניברסיטת UCLA מתכננת, במסגרת פרויקט חשמול התחבורה בקמפוס, להתקין תשתית טעינה סטטית ודינמית של אלקטריאון ברחבי הקמפוס שלה על מנת להדגים את ההיתכנות של הטכנולוגיה לתחבורה ציבורית. מספר אוטובוסים יצוידו במקלטי טעינה אלחוטית. הפרויקט כולל רכש אוטובוסים, הקמת מרכז תחבורה, והתקנת התשתית של אלקטריאון. הפרויקט צפוי להתחיל לפעול בשנת 2028. עלות פרויקט החישמול כולו 35 מיליון דולר, ממנה 20 מיליון דולר מסובסדים על ידי סוכנות התחבורה של מדינת קליפורניה, והחלק של אלקטריאון בפרויקט מוערך ב-4.5 מיליון דולר.
פרויקטים ניסיוניים והדגמות > כבישים חשמליים > אסיה

אלקטריאון הודיעו בספטמבר 2023 כי יבצעו פרויקט הדגמה של שאטל לעובדים במתחם של חברת SITEC בעיר ג'ינאן בסין בשנת 2024 בעבור כ-2 מיליון ש"ח. בחצי שנה הראשונה הפרויקט ייבחן על ידי גורמי הרגולציה בסין, ולאחר מכן ישמש כאתר הדגמה עד 2028.
אלקטריאון הקימה ביוני 2024 כביש הדגמה במטה חברת דנסו (DENSO) ביפן.
פרויקטים ניסיוניים והדגמות > עמדות הטענה

אלקטריאון הודיעה באוקטובר 2021 על פיילוט שנחתם עם חברת "דן" בו אלקטריאון הקצתה ללא תמורה כספית 28.9 מיליון ש"ח במניות ואופציות לחברת דן, ובנוסף אלקטריאון תתקין על חשבונה תשתית ומקלטים לטעינה אלחוטית סטטית במסוף רידינג עבור 14 אוטובוסים בסוף שנת 2022. אם הפיילוט יצלח, תוכל דן להרחיב את ההסכם להסכם מסחרי עבור 186 אוטובוסים נוספים בתשלום 2,500 ש"ח בחודש עבור כל אוטובוס במשך 60 חודשים, סה"כ עד 30 מיליון ש"ח. בשנת 2023 אלקטריאון העריכה שהפיילוט יחל לפעול ברבעון הראשון של שנת 2024; נכון לסוף נובמבר 2024 אלקטריאון דיווחה כי אין שינוי בהצטיידות לפיילוט.
אלקטריאון הודיעה במאי 2022 על פיילוט במימון משרד התחבורה אשר יחל בשנת 2022 שבו חברת אלקטרה-אפיקים תשלם סך כולל של כ-6.5 מיליון ש"ח עבור 12 שנים של שירותי תמיכה, תפעול, ותוכנה לתשתית ההטענה האלחוטית של אלקטריאון. התשתית תוכננה להיות מותקנת בשני מסופי אוטובוסים בראש העין ולשרת 30 אוטובוסים. בשנת 2024 התשתית הותקנה במסוף אחד תחת 20 חניות לאוטובוסים. הטעינה מתנהלת על ידי סדרן שמוודא שהאוטובוסים חונים באופן שסלילי הקליטה מיושרים מעל סלילי השידור.
אלקטריאון הודיעה במאי 2024 על פיילוט להקמת שלוש עמדות טעינה והתקנת מקלטים על שני רכבים במימון "משרד ניידות העתיד והחשמול" של מישיגן בעלות של 350 אלף דולר.
כביש חשמלי קבוע

אלקטריאון נערכה להתמודד ב-2023 במכרז עבור 42 ק"מ תשתית הטענה בכביש באורך 21 ק"מ בין העיר הלסברג לעיר אורברו. הכביש תוכנן להיות הכביש החשמלי הקבוע הראשון בעולם.
על פי מחקר שנערך עבור מועצת מחוז אורברו, על הכביש להעביר הספק של לפחות 200 קילו-ואט למשאית על מנת שהשימוש בו ישתלם כלכלית, לפחות 250 ק"ו על מנת שיוכלו להשתמש בו רכבים של 74 טון, ולפחות 400 ק"ו על מנת לאפשר שימוש של הכביש החשמלי בעתיד בשביל נסיעות ארוכות. אלקטריאון מפתחת מקלט בהספק נומינלי של 30 קילוואט, אשר פעל בפיילוט בשוודיה ב-85% נצילות (25.5 קילוואט). החברה ציפתה להתקין עד שבעה מקלטים למשאית כדי להגיע להספק נומינלי של 210 קילוואט, אולם מעשית העבירה למשאית בנסיעה כ-81 קילוואט בממוצע.
מְנהל התחבורה השוודי (Trafikverket) הודיע על ביטול המכרז לקראת סוף אוגוסט 2023 עקב הצעות עם עלויות גבוהות מהצפוי שהיו גבוהות מהתקציב של הפרויקט. הפרויקט תוקצב בסכום של עד 600 מיליון קרונה שוודית, שמשקף הוצאה של עד 29 מיליון קרונה לשני נתיבים לאורך קילומטר כביש (עד 2.6 מיליון דולר לק"מ כביש בעת ביטול המכרז). אלקטריאון וחברה נוספת שהשתתפה במכרז סירבו לציין את סכום ההצעה שלהן.
הדו"ח הסופי של פרויקט הכבישים החשמליים של שוודיה (אנ') מצא שרשת כבישים חשמליים לאומית בשוודיה לא תהיה משתלמת כלכלית או סביבתית, אלא אם תוקם כחלק מרשת כלל-אירופאית. הערכת החסר של העלויות בדיווחים הקודמים נבעה מהסתמכות על הערכות המחיר של הספקים, וההערכה החדשה היא שהעלויות הן כפולות או יותר. מִנהל התחבורה השוודי המליץ לא להקים רשת כבישים חשמליים לאומית.
טכנולוגיה

הטכנולוגיה של אלקטריאון מונה שלושה מרכיבים בסיסיים:
משדרים  – רצועות סלילי השראה המוטמנות מתחת לכביש או החניון
יחידות ניהול  – ארונות שנאים ובקרים המחברים בין רשת החשמל לרצועות הסלילים כל 100 מטרים
מקלטים  – סלילי השראה המותקנים בגחון הרכב המאפשרים קליטת אנרגיה מהמשדרים, שמועברת לסוללת הרכב או המנוע
הטכנולוגיה מאפשרת שלושה מצבי טעינה: טעינה סטטית כאשר כלי הרכב חונה בחניון, טעינה דינמית כאשר הרכב נמצא בנסיעה רגילה, וטעינה חצי-דינמית כאשר הרכב נמצא במצב נסיעה איטית מאוד.
רצועת המקלטים מורכבת מפרקים עצמאיים, וכל פרק מופעל רק כאשר עובר מעליו כלי רכב מתאים. 100 מטרים של תשתית מכוסים על ידי 60 סלילים, כל סליל באורך 1.65 מטר ורוחב 58 ס"מ. על מנת להטמין את הרצועה בכביש נדרשת חפירה ברוחב 1.2 מטר ועומק בין 10 לבין 24 ס"מ. עלות רצועה של 100 מטר ללא התקנה ויחידות ניהול היא כ-1.1 מיליון ש"ח. עלות התקנת עמדת טעינה ומקלט לרכב היא כ-120 אלף דולר. במסגרת המחקר עבור הפיילוט על כביש A10 בצרפת, נמצא בשנת 2024 שהשיטה שאלקטריאון השתמשה בה עד לאותה עת להטמנת רצועות הסלילים, עטופות בפוליאתילן ומכוסות בביטומן בעת ההטמנה, גורמת למעוותים קריטיים בפני השטח של הכביש. הומלץ על שימוש ברצועות סלילים עטופות פוליאוריתן מוקשח ומחוספס, שיכוסו בעת ההטמנה בכביש בחומר איטום פולימרי קשיח. תוך כדי הפרויקט אלקטריאון שיפרה את הטכנולוגיה.
יחידות הניהול ממירות את תדירות הזרם מ-50 או 60 הרץ ל-85 קילוהרץ, ומקיימות תקשורת עם הרכב ועם מערכת הניהול המרכזית לצורך בקרה וחיוב. עלות יחידת ניהול היא כ-500 אלף ש"ח. מוערך כי בין רשת החשמל לתשתית מערך הסלילים אובד כ-13% מההספק ברשת תלת-פאזית של 400V או כ-8% ברשת זרם ישיר 800V.
מספר המקלטים המותקנים על רכב תלוי בגודלו ובצרכיו, ממקלט יחיד במכונית פרטית ועד לשבעה מקלטים במשאית. המקלט האלחוטי של 25 קילוואט שמותקן בגחון רכב פרטי שוקל 27 קילוגרם וגודלו 95 ס"מ על 60 ס"מ. עלות התקנת מקלט נאמדת ב-3000 עד 4000 דולר, אולם אלקטריאון מקווים להוריד את המחיר ל-1000 עד 1500 דולר. העלות של שילוב המערכת באוטובוס מוערכת בכ-300 אלף ש"ח. ההספק שאבד בין המשדרים למקלטים באוטובוסים שהוסעו על ידי נהגי חברת אוטובוסים מסחרית עמד על כ-35%.
טכנולוגיה > טעינה בנסיעה

אלקטריאון וחברת WiPowerOne של מכון KAIST (אנ'), אשר השיק בשנת 2010 טכנולוגיה לטעינה אלחוטית של רכבים חשמליים בנסיעה הנקראת OLEV (אנ'), מפתחים ביחד סטנדרט לטעינה אלחוטית בנסיעה. על פי אחד ממנהלי קבוצת המחקר לטכנולוגיית כבישים חשמליים של משרד האקולוגיה הצרפתי, עדיין אין תיעוד של ההשפעות הבריאותיות של הטכנולוגיה. במהלך חורף 2024–2025 תיבדק קרינה מהתשתית בפיילוט בנורווגיה. על פי הערכה של סוכנות המחקר של משרד ההגנה השוודי, כביש חשמלי באורך של כקילומטר עלול ליצור הפרעות אלקטרומגנטיות מעל רמת הרקע ברדיוס עד 300 ק"מ.
טכנולוגיה > טעינה בנסיעה > הספק

| שנים | מיקום | מהירות הכלי (קמ"ש) | הספק ממוצע (קילו-ואט) | הספק נומינלי (קילו-ואט) | אחוזי נצילות |
| --- | --- | --- | --- | --- | --- |
| 2020 | גוטלנד | 20 | 21 | 25 | 84% |
| 2020 | גוטלנד | 20 | 17 | 20 | 85% |
| 2021 | גוטלנד | 60 | 14 | 20 | 70% |
| 2022 | ברשה | 84 | 16 |  |  |
| 2023 | מישיגן | 14 | 16 |  |  |
| 2023 | בלינגן |  |  |  | 64.3% |
בהדגמה בשוודיה בנסיעה ב-20 קמ"ש, אלקטריאון התקינו שלושה מקלטים של 25 קילוואט על אוטובוס וארבעה מקלטים של 25 קילוואט על משאית. כשהמשאית נעה במהירות 20 קמ"ש המקלטים איבדו בערך 15% מההספק. כשהמשאית נעה במהירות עד 60 קמ"ש עם חמישה מקלטים של 20 קילוואט (סה"כ 100 קילוואט) הצליחה המשאית לקבל בממוצע 70 קילוואט, איבוד של בערך 30% מההספק, ובממוצע 14 קילוואט למקלט. אלקטריאון האריכו את הפיילוט בשוודיה על מנת לבדוק מקלטים של 30 קילוואט אשר על פי החברה פעלו בנצילות של 85% (25.5 קילו-וואט). אלקטריאון היו בתהליכי פיתוח מקלטים של 70 קילו-ואט ב-2024.
על פי אחד ממנהלי קבוצת המחקר לטכנולוגיית כבישים חשמליים של משרד האקולוגיה הצרפתי, כשהמקלטים של אלקטריאון מותקנים על משאיות הם מאבדים 20%-25% מההספק, בגלל המרחק בין גחון המשאית למשדרים בכביש. על מנת להתגבר על המרחק בין הכביש לגחון רכבים גבוהים כמו אוטובוסים מסוימים ומשאיות, אלקטריאון מפתחים זרוע מכנית שמנמיכה את המקלט מהגחון לכיוון הכביש.
אלקטריאון דיווחו כי באיטליה המקלטים עם ההספק הגבוה העבירו בממוצע 16 קילו-וואט למקלט תוך כדי נסיעה במהירות 84 קמ"ש, ומספר מקלטים שהותקנו על משאית העבירו באופן מצרפי כ-81 קילו-וואט בממוצע, במהירות עד 80 קמ"ש.
בהדגמה פומבית במישיגן ב-2023 המקלט של אלקטריאון הצליח להעביר עד 19 קילוואט לרגע קצר, ונע סביב 16 קילוואט בנסיעה במהירות 14 קמ"ש.
במסגרת פרויקט ELINA בעיירת בלינגן, מקלטים של אלקטריאון שהותקנו על גבי אוטובוס קיבלו בממוצע 64.3% מתוך ההספק החשמלי ששודר מהסלילים שהוטמנו בכביש.
רצח הלורד מוין

רצח הלורד מוין הייתה התנקשות פוליטית בשר לענייני המזרח התיכון בממשלת בריטניה, הלורד מוין, שמקום מושבו היה בקהיר. בוצעה על ידי שני לוחמי הלח"י אליהו בית-צורי ואליהו חכים (בהמשך כונו "שני אליהו") ב־6 בנובמבר 1944.
ההתנקשות

בשנים 1941–1942 שימש הלורד מוין, שהיה ידידו הטוב של וינסטון צ'רצ'יל, כשר המושבות ונחשב לאנטי ציוני. ביולי 1941 נפגש עם דוד בן-גוריון ואמר לו כי ארץ ישראל לא תוכל לפתור את בעיית היהודים מאחר שהיא קטנה מדי לקליטת מיליוני יהודים. הוא הציע להקים מדינה יהודית במערב אירופה ואף נקב בפרוסיה המזרחית כארץ שתוכל לשמש למטרה זאת, לאחר המלחמה ולאחר שיגורשו ממנה התושבים הגרמנים. כמו כן סירב להקמת בריגדה יהודית נפרדת של מתנדבי היישוב לצבא הבריטי. לפי הוראותיו של מוין, התערב הציר הבריטי בטורקיה אצל השלטונות הטורקיים ודרש לגרש את אוניית המעפילים סטרומה למימי הים השחור, מקום שבו טובעה על 768 אנשיה בטורפדו סובייטי ב־24 בפברואר 1942[דרוש מקור].
הלורד מוין, מונה לסגן מזכיר המדינה לענייני המזרח התיכון ב־1942, במסגרת תפקידו פעל לקידום הרעיון של הקמת קונפדרציה עצמאית של "המדינות הערביות הצפוניות", סוריה ולבנון, כולל עבר הירדן ופלשתינה (א"י). במסגרתה יכלו יהודים להתיישב בכל השטח, אך לא להקים מדינה עצמאית. מוין ניסה לאזן בין הרצון לאפשר המשך העלייה היהודית, בעיקר על רקע הרדיפות באירופה, עם ההתנגדות הערבית להקמת מדינה יהודית עצמאית בארץ ישראל. בנאום בפרלמנט הבריטי, באוגוסט 1942, הסביר:
...אולם אף בשאיפתם להיאחז שוב במולדת העם היהודי שלפני התקופה הנוצרית, מצטיינים הציונים באופק צר. הרי ארץ־ישראל אינה אלא חלק קטן מסוריה הקדומה. אולם סוריה, לבנון ועבר־הירדן לא תוכלנה, אילו גם רצו, להכיל יהודים רבים לתועלת הדדית מבחינה פיזית ומבחינת החשש לעצמאותם הפוליטית. לו רק אפשר היה לסלק את הפחד מפני השתלטות יהודית, היו מדינות אלה שמחות ודאי לקבל את פני העולים היהודים, הידועים בחריצותם, בשכלם ובהונם. עד כמה שידוע לי, לא נחקרו עד כה האפשרויות הללו, ולכן עלינו לא להמתין עד סוף המלחמה ולחקור מהי מידת הקליטה שעולים יהודים יכולים למצוא באזורים הסמוכים לצפונה של ארץ־ישראל, כלומר: בתוך הגבולות העתיקים של סוריה. תקוותי שהממשלה תתייחס ברצינות לאפשרות של משא ומתן עם המדינות השכנות של המזרח בדבר יישוב היהודים. ברור וגלוי, כי החשש מפני השתלטות היהודים יתמעט במידה שאפשר יהיה לפזרם על פני שטח נרחב יותר ולחלקם בין ממשלות שונות. פדרציה של המדינות הערביות הצפוניות יכולה לסייע בהשגת הפתרון...
שני המתנקשים, חכים ובית-צורי, שהו בקהיר שבועות אחדים בעת שהתכוננו להתנקשות, בהם עקבו אחר שגרת יומו של מוין ותכננו את המבצע. ב־6 בנובמבר 1944 ארבו השנים למכוניתו של מוין בסמוך לביתו. כשהגיעה המכונית, פתח אליהו חכים את דלתה, ירה 3 יריות בלורד מוין והרגו, וירה גם בשומרו.
הם נמלטו ממקום ההתנקשות באופניים, בדרכם אל השוק העירוני הומה האדם. שוטר זיהה אותם והצליח לירות באליהו בית-צורי. אליהו חכים חזר לעזור לחברו וכך נתפסו שניהם על ידי המצרים.